Christian Juhl (EL), 2021-10-14:
Det er hr. Bertel Haarder, jeg tænker på.
Jeg tænkte: Er det, fordi han mangler en platform til at snakke om noget, eller hvad?
For vi har da haft fri rejse rundt i Norden, og jeg har gladelig kørt på min gamle Nimbus i både Norge og Sverige og rundt, næsten hvor jeg havde lyst til det, og jeg havde aldrig mødt nogen hindringer i de lande.
Men det er jo ikke nok, at man bare rejser i Norden, som hr. Martin Lidegaard sagde.
Der er også nogle, der arbejder og lever i Norden; der er nogle, der bliver syge i Norden.
Der er nogle, der på mange måder er mennesker i Norden, selv om de ikke er født der, og selv om de så ikke altid bor der fast.
Nogle gifter sig i Norden, nogle dør i Norden osv.
Men jeg er blevet klogere, vil jeg sige, og jeg synes, at det for mig er blevet et rigtig positivt og vigtigt ord – altså det og så det andet begreb, som vi tit bruger, nemlig: Gør det nordisk nytte?
Det er sådan to gode værktøjer, jeg synes man skal bruge, når man arbejder med nordiske forhold.
Og jeg vil da gerne takke hr. Bertel Haarder for det, for jeg synes, at han har været den drivende kraft i alle de år, jeg har været med i det her.
Jeg siger det, fordi han jo også selv påpegede, at der skulle ildsjæle til, for at forandring sker, og det synes jeg at han i den grad har været i den her sammenhæng.
Jeg har som formand for Sydslesvigudvalget prøvet lidt det samme nede i grænseområdet mellem Tyskland og Danmark.
Og jeg skal hilse og sige, at det dér var helt, helt anderledes.
Vores administrative praksisser og vores parlamentariske traditioner, vores kultur og vores måder at se på opgaven på er enormt forskellige.
Jeg ved ikke, hvorfor det er sådan, men det er det.
Og det betyder, at når vi snakker om pension, skat, løn og alt muligt andet for dem, som arbejder på begge sider af den dansk-tyske grænse, så er det enormt meget mere kompliceret end her.
Der er det ikke altid nok, at vi har en minister, der bare siger, at han har gejsten og har lysten, når systemerne simpelt hen ikke taler sammen og simpelt hen ikke kan spille ordentlig sammen.
Men det betyder jo ikke, at vi ikke også skal arbejde med de her ting i forhold til den dansk-tyske grænse.
Det her dokument er en god opsummering af nogle af de ting, der er lavet undervejs.
Jeg synes, at der er rigtig, rigtig mange ting, der er taget initiativ til, og vi hører jo jævnligt i Nordisk Råd om de initiativer.
Der kom et forslag, et såkaldt bunkeforslag, med en utrolig masse ting, men en af de små ting var, at man nu vil gøre det sværere for unge svenskere at få dansk statsborgerskab.
Jeg ærgrede mig da over, at hr. Bertel Haarder ikke var hernede, for så ville han være røget op for at bede om ordet, er jeg helt sikker på.
Men det er dog mærkeligt, at vi den ene dag skal sidde og rose, fordi det lykkes at få fjernet grænsehindringer, og så den næste dag sidder nogle af vores kolleger og laver nye grænsehindringer.
Så jeg synes, det er fuldstændig rigtigt, at man stiller kravet om, at vi må tænke os om, både ministeren og også os andre, når vi fremsætter forslag om, at vi skal have strammet det ene og det andet sted.
Grunden til, at det blev strammet i går – eller er ved at blive strammet – er jo, at nogle synes, at der skal være endnu mere kontrol med folk, der ikke er født i Norden, og derfor skulle vi så have en ny stramning på det her område.
Hvor Margrethe I satte sine våbenføre mænd på deres heste ind med sværd, bruger vi jo selvfølgelig fingeren i stedet for, når vi stemmer, og det er der, vi kan gøre en forskel.
Der kan vi jo fra Nordisk Råd levere rigtig, rigtig mange ting, som jeg sagde til ministrene i den første runde.
Enevælden er afskaffet, og demokratiet er indført, så jeg vil gerne appellere til, at vi får så god en samtale med ministrene som muligt.
Det har vi har brug for for at komme videre med det her arbejde.
Men tak til alle dem, der knokler med det i Nordisk Råd, for jeg tror, at det er noget af det vigtigste, vi kan komme på, når almindelige mennesker skal interessere sig en smule for, hvad vi laver i Nordisk Råd.
Tak for ordet.